Je, Odet dit Galabon, d'Arbois, curez de Vaul sus Poloigney, fais savoir a touz que je, de ma bone, pure, frainche et liberal voluntey, senz fiaude et senz baret, regardant et considerant en ce fait mon grant et evidant profit, hay venduz, quittey et outroyez, bailliez et delivrez perpetuelment, vende, quitte, outroye, baille et delivre par titre de pure, loial et perfecte vendicion a dame Marguerite de Roichefort, abbasse de l'abbaie d'Onnans, es nonnes et a convent dou dit luef et a lours successerris, une noierace, les noiers, les arbres que hy sunt et toutes les appendises et appartenences d'ycelle frainche et quitte de touz servituz que siet a Chaingins dessouz l'eglise de Chaingins, delez la terre Marguerite feme Girar dit Provaignet d'une part, et delez le ruffial de la fontainne que l'on appelle la fontainne Perceval par les bones qui hy sunt mises d'autre part, et dure dois la maisom de la dite abbaie tanque a la terre que fut monseigneur Jeham Enyadrey d'Arbois provoire d'autre part, per le pris de cinquante et doux florins de Florence de bon or et de loial pois, les quelx cinquante et doux florins de Florence je ay ehuz et recehuz de la dite dame Marguerite en bons deniers loialement nombrez a temps de ceste vendue faite, et m'an suis tenuz por bien paiez. Et ce que ladite noierace vaul plux des diz cinquante et doux florins, je hay doney et done perpetuelment a ladite abbaie por le remede des armes de mon pere et de ma mere et de mes ancessours. Et por ce, je por moy et por mes hers de la dite noierace, des arbres et des appartenences d'ycelle me suis devestiz et la dite dame Marguerite pour li por tout le dit covent et pour lours successerris en ay envestie et mise en veray et corporel possession par la baillance de ces presentes lettres et lours en ay promis et promet porter loial garandie contre toutes genz, en touz luef, en toutes cours et par devant touz juges par mon soirement por ce jurez et tochiez corporelment sus saint evangille, et sus l'espresse obligacion de touz mes biens moubles et non moubles, presenz et avenir, et de mes hers. Et renoncois en ce fait par mon devant doney soirement a la excepcion de pecune que ne me soit baillié, nombrée et delivrée dou tout entierement et tornée en mon grant et evidant profit et a toutes autres excepcions, raisons, droiz, deffensions, allegacions que moy ou a mes hers de droit, de fait ou de costume porroient aidier ou profaitier et a la dite abbasse ou a ses successerris nuyre, et a droit qui dit que general renonciacion ne vaul. Et pour toute la tenour de ces letres fermement tenir et garder, je enloie moy et mes chouses en la court et en la juridicion ma dame la contesse de Flandres. En tesmoignage de veritey, j'ay requis et fait mettre en ces lettres le scel de sa dite court dou quel l'on use en Arbois. Donné le mardy devant la feste de touz sains, l'an mil trois cenz et cinquante. [signé] R.B.